Hvad angår forordning nr. 1572/2006 om ændring af forordning nr. 824/2000 om fastsættelse af procedurer for interventionsorganernes overtagelse af korn samt analysemetoder for bestemmelsen af kvaliteten er det materielle indhold en forbedring af kvaliteten af den majs, der accepteres til intervention. Til dette formål fastsætter forordningen to forskellige typer foranstaltninger, dvs. dels en stramning af kvalitetskriterierne for majs, der tidligere var fastsat i bilag I til forordning nr. 824/2000, og som Republikken Ungarn ikke har begæret annulleret, dels indførelsen af et nyt egenvægtskriterium for majs, som hænger sammen med de ordninger, der finder anvendelse for de andre kornarter, der kan omfattes af intervention. Da disse to typer foranstaltninger ikke hænger uadskilleligt sammen, ændrer en eventuel delvis annullation af forordning nr. 1572/2006 i det omfang, der indføres et nyt egenvægtskriterium for majs, ikke det materielle indhold af de bestemmelser, der ikke er genstand for denne eventuelle annullation. I den forbindelse, og i modsætning til det nye egenvægtskriterium for majs, indeholdes de kvalitetskriterier for majs, som forordningen strammer, dvs. det maksimale vandindhold for majs og den maksimale andel af knækkede kerner og varmebeskadigede kerner, allerede i den tidligere forordning.

Ved at indføre et nyt kriterium om egenvægt af majs 12 dage før forordning nr. 1572/2006 om ændring af forordning nr. 824/2000 om fastsættelse af procedurer for interventionsorganernes overtagelse af korn samt analysemetoder for bestemmelsen af kvaliteten finder anvendelse, dvs. på et tidspunkt, hvor producenterne allerede havde iværksat såningen, og hvor de ikke længere kunne påvirke egenvægten af høsten, påvirker de omhandlede bestemmelser i forordning nr. 1572/2006 producenternes investeringer, idet de grundlæggende ændrer interventionsvilkårene for majs. Da de berørte producenter ikke er blevet underrettet rettidigt om de anfægtede bestemmelser, tilsidesætter disse bestemmelser de berørte producenters berettigede forventning.

Hertil kommer, at ud over, at den fuldstændige mangel på begrundelse for ikrafttrædelsesdatoen i forordning nr. 1572/2006 ikke kan afhjælpes med de oplysninger, der følger af forarbejderne hertil, er angivelsen af begyndelsen af interventionsperioden, dvs. den 1. november 2006, blot en generel konstatering, der ikke kan anses for en særlig begrundelse for, at tidspunktet for forordningens ikrafttræden medfører den ønskede virkning og gør det muligt for Retten, på grundlag af artikel 253 EF at efterprøve, om de pågældende landmænds berettigede forventning er blevet overholdt.

Selv om det i forordning nr. 1572/2006 er anført, at det for at gøre interventionsprodukterne mindre skrøbelige med hensyn til en senere forringelse og anvendelse er nødvendigt, at der foretages en stramning af kvalitetskriterierne, er det ikke klart og udtrykkeligt præciseret, at indførelsen af egenvægtskriteriet for majs tilsigter, ud over behovet for at sikre sammenhængen med de ordninger, der finder anvendelse for andre kornarter, at stramme kvalitetskriterierne for majs. Således fastsætter forordningen ikke, at egenvægten er et kvalitetskriterium for majs, og det fremgår navnlig ikke heraf, hvorfor denne faktor anses for at være af relevans for bedømmelsen af majsens kvalitet.

Endelig er Kommissionens argumentation om, at egenvægten påvirker kvaliteten af majs, idet egenvægten påvirker majsens næringsværdi, ikke alene ikke godtgjort, men er i strid med den dokumentation, der er fremlagt for Retten, hvorfor forordning nr. 1572/2006 er behæftet med et åbenbart urigtigt skøn.

Det følger heraf, at bestemmelserne i forordning nr. 1572/2003 vedrørende egenvægtskriteriet for majs skal annulleres.

(jf. præmis 68, 69, 72, 84, 86, 148, 150, 151, 154-156, 158, 159 og 165)